钦定古今图书集成/明伦汇编/氏族典/第607卷 > 《郑樵通志》 > 库狄峙
## 钦定古今图书集成/明伦汇编/氏族典/第607卷 > 《郑樵通志》 > 库狄峙

按《周书库狄峙传》，“峙其先辽东人，本姓段氏，匹䃅之后也，因避难改焉。祖凌，武威郡守。父贞，上洛郡守。峙
少以弘厚知名，善骑射，有谋略。仕魏，位高阳郡守，为
政仁恕，百姓颇悦之。拜中书舍人，参掌机密，以恭谨
见称。蠕蠕和亲，使峙往。峙状貌魁梧，善于辞令，蠕蠕
主雅信重之，封高邑县公。恭帝元年，征拜侍中。突厥”
外连齐氏，太祖又令峙喻之，突厥感悟，即执齐使归
诸京师。录功拜大将军，封安丰郡公。孝闵践祚，转小
司寇。天和三年，入为少师。峙以年老，表乞骸骨，许之。
五年卒，谥曰定。子嶷嗣。少知名，起家吏部上士。迁职
方中大夫，为蔡州刺史，卒于官。子授嗣。